b"\n_START_ARTICLE_\nEure\n_START_SECTION_\nYleist\xc3\xa4\n_START_PARAGRAPH_\nEuren departementti on osa Yl\xc3\xa4-Normandian aluetta. Sen prefektuuri sijaitsee \xc3\x89vreux\xe2\x80\x99ss\xc3\xa4 ja kaksi aliprefektuuria Les Andelys\xe2\x80\x99ss\xc3\xa4 ja Bernayss\xc3\xa4. Departementin asukasluku on 567\xc2\xa0223 (vuonna 2006). Alueen pinta-alan ollessa 6\xc2\xa0040 neli\xc3\xb6kilometri\xc3\xa4 t\xc3\xa4m\xc3\xa4 merkitsee 93,9 asukkaan v\xc3\xa4est\xc3\xb6tiheytt\xc3\xa4 neli\xc3\xb6kilometri\xc3\xa4 kohti. Departementti jakautuu kolmeen arrondissementtiin, 43 kantoniin ja 675 kuntaan.\n_START_SECTION_\nHistoria\n_START_PARAGRAPH_\nEuren departementti perustettiin Ranskan vallankumouksen aikana 4. maaliskuuta 1790 toteuttaen 22. joulukuuta 1789 s\xc3\xa4\xc3\xa4detty\xc3\xa4 lakia. Euren departementti muodostettiin osasta Normandian maakuntaa._NEWLINE_Vuonna 1790 departementti jaettiin hallinnollisesti kuuteen alueeseen (ransk. district): \xc3\x89vreux, Les Andelys, Bernay, Louviers, Pont-Audemer sek\xc3\xa4 Verneuil-sur-Avrel. Vuonna 1800 jako muutettiin viideksi arrondissementiksi, jotka olivat samat kuin edell\xc3\xa4 lukuun ottamatta viimeksi mainittua. Vuonna 1926 Pont-Audemer liitettiin Bernayhin ja Louviers jaettiin Les Andelys\xe2\x80\x99n ja \xc3\x89vreux\xe2\x80\x99n kesken.\n_START_SECTION_\nMatkailu\n_START_PARAGRAPH_\nEurell\xc3\xa4 ei ole merenrantaa, ja siell\xc3\xa4 on vain muutama paikka, joita voi luonnehtia \xe2\x80\x9dn\xc3\xa4ytt\xc3\xa4viksi\xe2\x80\x9d. T\xc3\xa4llaisia kohteita ovat kuitenkin mm. Ch\xc3\xa2teau-Gaillardin linnoitus l\xc3\xa4hell\xc3\xa4 Andelys'n kaupunkia, Seinen juoksua dominoiva Pointe de la Roque sek\xc3\xa4 sen alapuolella sijaitseva Pont de Tancarvillen silta._NEWLINE_T\xc3\xa4m\xc3\xa4n lis\xc3\xa4ksi Euren departementissa on lukuisia suojeltuja kohteita, jotka edustavat teollisuutta, urbanisaatiota, suuria metsi\xc3\xa4, tyypillist\xc3\xa4 maaseutua vehreine niittyineen sek\xc3\xa4 keskikokoisia tai pieni\xc3\xa4 kaupunkeja, jotka ovat onnistuneet s\xc3\xa4ilytt\xc3\xa4m\xc3\xa4\xc3\xa4n omaper\xc3\xa4isen charminsa ja kauneutensa._NEWLINE_Alueen matkailu on yleens\xc3\xa4 viikonloppumatkailua. Departementti on p\xc3\xa4\xc3\xa4ssyt hy\xc3\xb6tym\xc3\xa4\xc3\xa4n p\xc3\xa4\xc3\xa4kaupunki Pariisin l\xc3\xa4heisyydest\xc3\xa4 ja sijainnistaan Calvadosin departementin merenrantaan vievien teiden varrella. Kuitenkin lukuisat alueen asukkaat k\xc3\xa4yv\xc3\xa4t t\xc3\xb6iss\xc3\xa4 Pariisin suuralueella, Rouenin ja Le Havren kaupunkiseuduilla tai Seinejoen varrella sijaitsevissa Seine-Maritimen departementin teollisuuslaitoksissa."